b"\n_START_ARTICLE_\nCasa Rovellat\n_START_SECTION_\nHist\xc3\xb2ria\n_START_PARAGRAPH_\nL'actual edifici prov\xc3\xa9 de la reforma d'una casa existent entre mitgeres amb pati lateral, situada a la part central de l'eix principal del nucli antic, format pels carrers Teresa Oller - Hospital - Pedr\xc3\xb3, en una zona amb mostres d'edificis del segle XVIII._NEWLINE_Va ser encarregada per Carme Golferichs Losada, v\xc3\xaddua de Mas\xc3\xb3 i germana de  Macari Golferichs i Losada, enginyer, dibuixant i col\xc2\xb7leccionista, promotor de la casa Golferichs de Barcelona. Raspall ja havia fet unes reformes a l'habitatge habitual de Carme Golferichs a Barcelona, el 1904. A la mort de Carme Golferichs, la casa va passar a la seva filla Rita Mas\xc3\xb3 Golferichs, v\xc3\xaddua de Rovellat, d'on pren el nom pel qual \xc3\xa9s coneguda actualment.\n_START_SECTION_\nEstructura\n_START_PARAGRAPH_\nEs tracta d'un edifici de planta rectangular amb dues crugies perpendiculars a la fa\xc3\xa7ana. Consta de planta, dos pisos i golfes, a la part central, sota una coberta a dues vessants fet de teula ar\xc3\xa0biga sobre llates de fusta i solera de rajola. L'estructura \xc3\xa9s de murs de paredat com\xc3\xba i totxo, amb forjats de bigues de fusta i revoltons de rajola. Les bigues de la segona planta tenen refor\xc3\xa7os met\xc3\xa0l\xc2\xb7lics. L'escala interior est\xc3\xa0 feta amb volta de ma\xc3\xb3 de pla._NEWLINE_La fa\xc3\xa7ana principal est\xc3\xa0 arrebossada i composta segons quatre eixos a la planta baixa -que es redueixen a dos al primer pis- amb l'entrada despla\xc3\xa7ada. Est\xc3\xa0 coronada per una barana que enlla\xc3\xa7a amb els ornaments de les finestres de la segona planta. Destaca el treball de ferro forjat a coup de fouet, tant a les reixes de les finestres com a la barana de la balconada.\n_START_SECTION_\nInteriors\n_START_PARAGRAPH_\nLa planta baixa est\xc3\xa0 distribu\xc3\xafda en vest\xc3\xadbul, biblioteca, menjador-sala i cuina. A les plantes superiors hi ha dormitoris. Es conserven els banys de l'\xc3\xa8poca._NEWLINE_De l'interior cal destacar el conjunt de vidrieres amb vitralls emplomats de finestres i portes, amb dibuixos de motius geom\xc3\xa8trics i florals, compostos sim\xc3\xa8tricament, aix\xc3\xad com la varietat dels paviments de mosaic hidr\xc3\xa0ulic. _NEWLINE_Tamb\xc3\xa9 es conserven mobles, llums i elements decoratius modernistes, alguns d'ells dissenyats per Joaquim Raspall."